A BIZOTTSÁG HATÁROZATA
(2004. szeptember 1.)
a Brazíliából behozott, emberi fogyasztásra szánt baromfihússal, baromfitermékekkel és baromfikészítményekkel kapcsolatos bizonyos védintézkedésekről szóló 2002/794/EK határozat hatályon kívül helyezéséről
(Az értesítés a B(2004) 3297. számú dokumentummal történt)
(EGT vonatkozású szöveg)
(2004/629/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló 1997. december 18-i 97/78/EK tanácsi irányelvre (2) és különösen annak 22. cikke (1) bekezdésére,
mivel:
(1)
A 2002/794/EK bizottsági határozat (3) szerint a Brazíliából behozott összes baromfihús-, baromfihústermék- és baromfihúskészítmény- („baromfihús”) szállítmánynak kémiai vizsgálaton kellett átesnie a nitrofuránok és azok metaboltjaitól való mentességük bizonyítása céljából.
(2)
A Brazíliából származó baromfihús-szállítmányok vizsgált részarányát a 2004/198/EK bizottsági határozat által módosított 2002/794/EK határozat 100 %-ról 20 %-ra csökkentette. Ez a módosítás a Brazília által biztosított garanciák, a tagállamok által végrehajtott kémiai vizsgálatok és az Élelmiszer és Állategészségügyi Hivatal brazíliai kiküldetésének eredményei alapján történt.
(3)
A vizsgált szállítmányok számának e csökkentése óta a Bizottság a gyors riasztási rendszeren keresztül nem kapott semmilyen további értesítést a Brazíliából származó baromfihúsban lévő nitrofuránokról és a metabolitjairól.
(4)
Emiatt a 2002/794/EK határozatot hatályon kívül kell helyezni.
(5)
Az e határozatban előírt rendelkezések összhangban vannak az Élelmiszerlánc és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/794/EK határozat a hatályát veszti.
2. cikk
A tagállamok módosítják az importra vonatkozó intézkedéseiket az ezzel a határozattal való összhangba hozásuk céljából. A tagállamok erről azonnal értesítik a Bizottságot.
3. cikk
Ezt a határozatot 2004. szeptember 10-étől kell alkalmazni.
4. cikk
E határozat címzettjei a tagállamok.
Kelt Brüsszelben, 2004. szeptember 1-jén.